**Συνήθη γλωσσικά λάθη, που θα πρέπει να αποφευχθούν:**

1. Όχι «στα πλαίσια», «στο πλαίσιο».
2. Πρέπει να μπαίνει κόμμα πριν το «καθώς».
3. Το «όπου» χρησιμοποιείται μόνο για να προσδιορίσει τον τόπο, όχι στη θέση αναφορικών αντωνυμιών ή χρονικών συνδέσμων (όταν κ. λ. π.).
4. «Κνωσός» με ένα σ, «Μάλια» με ένα λ.
5. Καλή γνώση των τριτόκλιτων. Όχι, π. χ. το σχήμα του ήταν πυραμιδοοειδής, αλλά πυραμιδοειδές (του πυραμιδοειδούς).
6. Για απόψεις ερευνητών, δεν χρησιμοποιούμε ρήματα υπερβολικά, όπως «ισχυρίστηκε». Προτιμούμε τα «υποστήριξε», «πρότεινε», «υπέθεσε».
7. Προκειμένου για μία αρχαιολογικη εργασία, δεν χρησιμοποιούμε ουσιαστικά ως επίθετα στα ονόματα των επιστημόνων. Όχι ο “αρχαιολόγος Evans”, αλλά ο “A. Evans”.
8. Όχι «τοποθεσίες» ή «περιοχές», αλλά «θέσεις».
9. Δεν χρησιμοποιούμε στην αρχή των περιόδων φράσεις «αμηχανίας», όπως «συνεχίζοντας», ή «έπειτα», «κατόπιν» κ. λ. π.
10. Μη χρησιμοποιείτε λέξεις, των οποίων τη σημασία δεν την καταλαβαίνετε. Εν ανάγκη, ελέγξε την σε κάποιο ηλεκτρονικό (ή άλλο) λεξικό.
11. Η γενική πληθυντικού των πρωτοκλίτων θηλυκών τονίζεται στη λέγουσα: όχι «των κουλούρων», αλλά «των κουλουρών».
12. Κάθε λέξη που τονίζεται στην προπαραλήγουσα παίρνει στη λήγουσα τον τόνο της κτητικής αντωνυμίας που ακολουθεί: «κατανάλωσή τους».
13. Αποφεύγετε γραμματικούς τύπους που έχουν καθιερωθεί στην καθομιλουμένη, όπως «καθόντουσαν» (αντί «κάθονταν») και «περνάει», (αντί «περνά»).
14. Τα επίθετα, ακόμα και αν αφορούν περιόδους, έχουν μικρό το αρχικό τους γράμμα: παλαιοανακτορική κεραμεική, μινωική θρησκεία. Εξαιρούνται τα επίθετα πριν από τη λέξη «περίοδος»: Νεολιθική περίοδος.
15. Στα Ελληνικά, όχι «Πρωτοανακτορική περίοδος», αλλά «Παλαιοανακτορική περίοδος». Επίσης, όχι «Πρώιμη Μινωική», αλλά «Πρωτομινωική» (και Μεσομινωική, Υστερομινωική).
16. Να χρησιμοποιείτε δόκιμους όρους για την περιγραφή σχημάτων ή δομών: όχι «κανάτα», αλλά «πρόχους», όχι «πάγκος», αλλά «θρανίο». Για να εξοικειωθείτε με τους όρους αυτούς, ή να διαβάσετε κάποιο σχετικό σύγγραμμα στα Ελληνικά, ή να παρακολουθήσετε τα μαθήματα που προσφέρονται στο πλαίσιο του σεμιναρίου.
17. Η εργασία δεν θα πρέπει να παρουσιάζει έναν προσωπικό τόνο: π. χ. «Τώρα θα αναφερθούμε σε….». Ή «κατά τη γνώμη μου». Ό,τι γράφουμε χωρίς παραπομπή σε κάποιο σύγγραμμα, αποτελεί τη δική μας άποψη/συμβολή.